Utolsó győzelmét a 2002-ben visszatért Fisichella szerezte az esős 2003-as brazil nagydíjon. 2004-ben a Jordanek már nagyon gyengék voltak, a Minardikon kívül mást csak elvétve tudtak legyőzni. Az alulfinanszírozott csapat versenyzője Nick Heidfeld és Giorgio Pantano volt, akit azonban négy versenyen keresztül Timo Glock helyettesített, két pontot szerezve ezalatt. Mellette Heidfeld szerzett még három pontot. 2005-ben még tovább süllyedtek: már a Minardisok is többször legyőzték őket az időmérőn. Tiago Monteiro az amerikai nagydíjon megszerezte a csapat utolsó dobogós helyét, mikor csak a három Bridgestone-os csapat autói indultak el. Csapattársa, Narain Karthikeyan a negyedik lett, de ezen a 11 ponton kívül a csapat már csak egyszer szerzett pontot: Monteiro a belga nagydíjon nyolcadik lett.